google/wiki40b huggingface dataset:
שרה סטיוארט (שחקנית)

ביוגרפיה

סטיוארט נולדה בשם שרה סקוט גריפית' באדינבורו שבסקוטלנד להורים אמריקאים. היא חייתה תקופה מסוימת בארצות הברית, ואחר כך למדה משחק ב-"Central School of Speech and Drama" וגרה בלונדון.

תיאטרון

בתיאטרון שיחקה סטיוארט במחזה "Present Laughter" מאת נואל קאוורד בשנים 2007 ו-2008, ובמחזה "The Hour We Knew Nothing of Each Other" בתיאטרון המלכותי הלאומי בלונדון. היא גילמה את נטליה פטרובנה במחזה "חודש בכפר" מאת איוון טורגנייב עבור הלהקה השייקספירית המלכותית. ב-2007 הופיעה במחזה "The Pain and the Itch " בתיאטרון רויאל קורט, וב-2002 שיחקה במחזה "הוכחה" בתיאטרון דונמאר ורהאוס.

טלוויזיה

בטלוויזיה הופיעה סטיוארט בתוכניות כגון: "טאגארט" (1992) בתפקיד אליסון ביין, בדמות עיתונית ב-"Ring of Deceit" יחד עם מארק מקמנוס, "מחשבות רצחניות", "Life Begins", "בחזרה לאחוזת העמק", "רבוס", "NCS: Manhunt", בתפקיד הת'ר ליין בסדרה "Auf Wiedersehen, Pet", "רציחות במידסומר" בתפקיד קרוליין ארמיטאג', בסדרה "מאיו" בדמות הופ הנדריק, " בתפקיד קתרין מקנז בסדרה "הולבי סיטי", בדמות מרטין פיליפס ב-"A Touch of Frost", בתפקיד לולו קווסטור בסדרה "סדר חדש", ובסדרת הדרמה התקופתית "בית אליוט" בדמות פרנסין ביילי. ב-1993 שיחקה בתפקיד סוזי בסדרה "Minder". בעונה הראשונה של "Drop the Dead Donkey" גילמה דמות של עוזרת הפקה. היא השתתפה בפרק בסדרה הקומית "Men Behaving Badly" בתפקיד חברה של דבורה. היא שיחקה בפרק "Towers of Silence" בסדרה "להעיר את המתים", ובפרק "Helping Hansi" בסדרה "הטי ויינתרופ חוקרת" משנת 1998. סטיוארט גילמה את אחותו של השריף מנוטינגהאם בפרק "Sister Hood" בפרק בעונה השנייה של הסדרה "רובין הוד" משנת 2007. ב-2005 החלה להופיע בתפקיד סטלה בסדרה המצלחה "שוגר אהובתי". היא גילמה דמות של טרנסג'נדר בפרק בסדרה של ה-BBC "אפר לאפר". היא שיחקה בתפקיד פטרישה בעיבוד של Sky1 לרומן של מרטינה קול "The Take". ב-2011 וב-2012 גילמה סטיוארט את ג'ין שאלס בשתי העונות הראשונות של הסדרה הקומית "בשר טרי" של ערוץ 4. קולה נשמע בפרק "סוף העולם" של הסדרה "דוקטור הו". ב-2014 הופיעה בסדרה "קווירק" בדמות רוז. עוד ב-2014 שיחקה באופרת הסבון הבריטית "איסטאנדרס" בתפקיד עורכת דין (QC). היא גילמה את דמותה של העיתונאית ויניפרד בונפילס בלאק בסדרה "מר סלפרידג'" של רשת ITV.

קולנוע

סטיוארט שיחקה בסרטי הקולנוע "The Road to Guantánamo", "טריסטרם שנדי", "באטמן מתחיל" (בדמות מרתה ויין), "London Voodoo", "הכבוד של וינסלו" ו"הוד מלכותה גברת בראון".

חיים אישיים

לסטיוארט יש אזרחות כפולה, בריטית ואמריקאית. היא חיה בטוויקנהאם. היא הייתה נשואה לשחקן איידן גילט. לבני הזוג יש שני ילדים, סם ואינדיה. בשנת 2011 עברה ניתוח סרטן השד.
אייסל (זמרת)

ביוגרפיה

אייסל ממדובה נולדה להוריה ב-3 ביולי 1989 בבאקו, בירת אזרבייג'ן שהייתה אז עוד בשליטת ברית המועצות. אייסל גדלה באזרבייג'ן וכאשר סיימה את לימודיה התיכוניים הלכה ללמוד באקדמיית באקו למוזיקה.
באמצע שנת 2014 הוכרז כי אייסל תייצג את גאורגיה בתחרות הטורקיוויזיון שנערכה בקאזאן. אייסל הופיעה בחצי הגמר של התחרות במקום ה-4 בסדר ההופעות כשלפניה הופיעה טורקמניסטן ואחריה הופיעה אוזבקיסטן. בסוף ערב חצי הגמר התברר כי אייסל כשלה בהעפלה לגמר וסיימה במקום ה-25 והאחרון של התחרות.
ב-8 בנובמבר 2017, הוכרזה אייסל כנציגת אזרבייג'ן באירוויזיון 2018 וב-4 במרץ 2018 נחשף שירה "X My Heart". ב-8 במאי באותה השנה הופיעה אייסל בחצי הגמר הראשון של האירוויזיון, ראשונה בסדר ההופעות, לפני איסלנד. אייסל סיימה את התחרות במקום ה-11 בחצי הגמר הראשון והייתה זו השנה הראשונה בה אזרבייג'ן לא מצליחה להעפיל לגמר תחרות האירוויזיון.
פרוטאז

פרוטאז הוא מושג בביוכימיה המתייחס לקבוצה של אנזימים (הנקראים גם "אנזימים פרוטאוליטים", "פרוטאזות", או "פרוטאינאזות") שתפקידם הוא לפרק חלבונים לאבני הבניין הבסיסיות שלהם, חומצות אמינו, באמצעות הידרוליזה של הקשרים הפפטידים בחלבון.

תפקיד פיזיולוגי

פרוטאזות קובעות את זמן החיים של חלבונים אחרים המשתתפים בתפקידים פיזיולוגיים חשובים. פרוטאזות הם אנזימים שהאורגנזימים משתמשים בהם כל הזמן, עבור מגוון תהליכים מטבוליים ומעורבים בריאקציות פיזיולוגיות רבות: מעיכול פשוט של חלבונים המגיעים אלינו מן המזון עד לרצף תהליכים מבוקרים כגון קרישת דם, מערכת המשלים או אפופטוזיס.
לדוגמה פרוטאזות חומציות מופרשות לקיבה (כמו פפסין) ומאפשרות לנו לעכל את החלבונים שאנו מקבלים דרך המזון. פרוטאזות נוכחות בסרום הדם (טרומבין, פלסמין) ומבצעות תפקיד חשוב בקרישת דם, כמו גם בפירוק קרישי הדם ובפעילות תקינה של מערכת החיסון (לדוגמה, בלויקוציטים). פירוק חלבונים באמצעות פרוטאזות יעיל גם כדי לעזור לגוף להילחם בזיהומים, בווירוסים, פטריות, פרזיטים ובקטריות.
כתר נורווגי

היסטוריה

הקרונה החליפה את הספיסנדלר בשער המרה של 4 קרונה לספיסנדלר אחד. עם השנים ניסתה נורווגיה למנוע שינויים קיצוניים בשווי הקרונה ביחס לדולר וללירה שטרלינג.
במהלך השנים פסק השימוש במטבעות הארה (øre), כשהאחרון שבהם, 50 ארה, יצא מהמחזור ב-1 במאי 2012.
שאנון בוקס

שנון בוקס (נולדה ב-29 ביוני 1977 בקליפורניה) היא כדורגלנית עבר אמריקאית.
בוקס שיחקה בקבוצת הכדורגל של אוניברסיטת נוטרה דאם. היא הייתה חלק מנבחרת ארצות הברית שזכתה במדליות הזהב באולימפיאדת אתונה (2004) ובאולימפיאדת בייג'ינג (2008). בשנת 2005, בוקס הייתה מועמדת לתואר כדורגלנית השנה בעולם, אבל סיימה במקום השלישי.
בוקס היא הכדורגלנית האמריקאית היחידה שכבשה שער בכל אחת משלוש ההופעות הראשונות שלה בנבחרת.
ArenaNet

Guild Wars: Factions

Factions הוא המשחק השני בסדרת משחקי ה-Guild Wars של חברת ArenaNet. המשחק יצא ב-28 באפריל 2006, והביא עמו חידושים רבים ועולם חדש שניתן לשחק בו.
כמו כן, למשחק עלילה נפרדת מעלילת המשחק המקורי, וניתן לראות בו שווה לחלקו הקודם, ולא כחבילת הרחבה.
בעלי Factions שאין בבעולתם עותק של Prophecies יכולו לשחק רק במשחק זה.

Guild Wars: Nightfall

Nightfall הוא הכותר השלישי של ArenaNet של סדרת משחקי הרשת Guild Wars. 
המשחק הביא עמו חידוש עצום, ה'גיבורים' (Heroes). בנוסף, כמו קודמו, היה ניתן לשחק בשתי מקצועות חדשים וייחודיים למשחק.

Guild Wars: Eye of the North

כש-ArenaNet החליטו שלא להמשיך להוציא קמפיינים למשחק, אלא להתחיל לעבוד על Guild Wars 2, הם הוציאו את Eye of the North כהרחבה למשחק שתקשר אותו למשחק ההמשך. כהרחבה, Eye of the North דורש שלשחקן כבר יהיה לפחות קמפיין אחד מהסדרה וכדי לשחק בה על השחקן ראשית להגיע לרמה 20 עם הדמות שלו.
שיווי משקל כימי

שיווי משקל כימי או שיווי משקל דינמי (באנגלית: Chemical equilibrium) הוא השלב בתגובה הכימית שבו הרכב תערובת התגובה לא משתנה עוד. זהו מצב דינמי, כלומר, אין העדפה אנרגטית להתקדמות התגובה לכל כיוון ועל כן אין שינוי במצב המגיבים לאורך זמן. 
המדע העומד בבסיס תורת שיווי המשקל הכימי הוא מאבני היסוד החשובים ביותר בתכנון של תגובות כימיות במעבדה ובתעשייה, וממוקדי העיסוק המרכזיים של מהנדסי כימיה וכימאים.

שיווי משקל הומוגני ושיווי משקל הטרוגני

בשיווי משקל הומוגני (homogeneous equilibrium) - כל המגיבים וכל התוצרים נמצאים בפאזה אחת. לדוגמה, ניתן לציין את התגובה:
בה כל החומרים המעורבים נמצאים בצורה גזית. לעומת זאת התגובה:
בה חומצה הידרוברומית מהולה מגיבה עם תמיסת אשלגן חנקתי, לקבלת תמיסה מימית של אשלגן ברומי וחומצה חנקתית. מהווה דוגמה לשיווי משקל הומוגני בפאזה הנוזלית.
בשיווי משקל הטרוגני (heterogeneous equilibrium) - המגיבים והתוצרים נמצאים ביותר מפאזה אחת. לדוגמה, התגובה בין שבבי אבץ מתכתי עם קיטור (אדי מים) ליצירת אבץ חמצני (מוצק) ומימן גזי, כולל שתי פאזות, מוצק וגז:
באופן כללי, תגובות כימיות יגיעו לשיווי משקל מהיר יותר בפאזה הגזית או הנוזלית, שכן במצבי צבירה אלו אין מגבלה משמעותית על הקינטיקה של התגובה.

צורת הרישום המוסכמת

עבור התגובה הכללית בין המגיבים A ו-B לקבלת התוצרים C ו-D:
אם התגובה נמצאת בשיווי משקל, אזי נשתמש בחץ כפול, המצביע על כך ששתי התגובות (הקדמית - ליצירת התוצרים, וההפוכה - ליצירת  המגיבים) מתרחשות בקצב זהה.
האותיות a,b,c,d הם המקדמים הסטוכיומטרים של התגובה.

משמעות ערכו של קבוע שיווי המשקל

ערך גבוה של K מציין כי, המונה גדול יחסית למכנה בביטוי של K. פירוש הדבר כי, בשיווי משקל ריכוזי התוצרים גדולים בהשוואה לאלה של המגיבים, ולכן התגובה ההפיכה הנ"ל נוטה יותר לכיוון ימינה, כלומר - לכיוון יצירת התוצרים (C ו-D) על חשבון המגיבים (A ו-B). מצד שני, כאשר K קטן, הדבר מורה על יחס קטן בין התוצרים למגיבים, שמשמעותו - יותר מגיבים על חשבון התוצרים.

חישוב ערכו של קבוע שיווי המשקל בטמפרטורה שונה

ניתן לחשב את ערך קבוע שיווי המשקל, של תגובה המתרחשת בתהליך איזוכורי (נפח קבוע) עבור כל טמפרטורה, על פי משוואת ואן 'ט הוף:
כש- הוא שינוי האנתלפיה התקני בתגובה.
ו- הוא קבוע הגזים.

הקשר בין האנרגיה החופשית לקבוע שיווי המשקל

הקשר בין האנרגיה החופשית של התגובה () להרכב תערובת התגובה בכל שלב של התגובה, נתון על ידי המשוואה הבאה:
כש-Q הוא מנת התגובה:   אלא שהוא לא מבטא בהכרח מצב של שיווי משקל, אלא רק מבטא את הרכב המערכת בנקודה מסוימת בזמן.
מכאן שבמידה וידוע שהמערכת נמצאת בשיווי משקל אזי: ,     ומכאן: 
ולכן:
ג'יי קאטלר

ג'ייסון אייזק קאטלר (באנגלית: Jason Isaac Cutler; נולד ב-3 באוגוסט 1973 בסטרלינג, מסצ'וסטס) הוא מפתח גוף אמריקאי, שלאחרונה התחרה במשקל 126.3 קילו, וזכה בתואר מר אולימפיה לשנת 2006 ו-2007 וגם לשנת 2009 ו-2010. 
קאטלר זכה בתחרות מר אולימפיה, שהתקיימה ב-1 באוקטובר  2006, לאחר ש-3 פעמים ברציפות (4 בסך הכל בחייו) הגיע למקום השני כשבמקום הראשון היה רוני קולמן, שקיבל את התואר מר אולימפיה 8 שנים ברציפות (2005-1998).
בשנת 2008 הפסיד את התואר לדקסטר ג'קסון אבל ניצח שוב בשנת 2009 ובכך הפך לאדם היחיד בהיסטוריה שהרוויח את התואר חזרה אחרי הפסד.
קאטלר זכה גם 3 פעמים בתחרות ארנולד קלאסיק (2004-2002). הוא ידוע כאחד המתחרים בעלי אחוז השומן הנמוך ביותר - לאחרונה בתחרות מר אולימפיה 2007 הוא התחרה במשקל 128 ק"ג עם 3% שומן בלבד בגוף.
במר אולימפיה 2011 הוא הגיע למקום השני
יוונית דורית

ניבים

יש מספר תאוריות שונות על סיווג ומיון היוונית הדורית. הדעה הרווחת היא שדורית היא תת-קבוצה של היוונית המערבית. חלק מהמומחים משתמשים במונחים יוונית צפונית או יוונית צפון-מערבית. עם זאת, ההבחנה הגאוגרפית היא מילולית בלבד ומכונה בשם שגוי למראית עין: כל הניבים המסווגים כדורים דוברו דווקא באזורים הדרומיים של יוון (ראו מפה).
ה"יוונית צפונית" מבוססת על ההנחה שהדורים הגיעו מהצפון ומהעובדה שהדורית קרובה ביותר לשפה היוונית הצפון-מערבית. מועד ההפרדה בין שני הניבים אינו ידוע. רוב תושבי צפון-יוון דיברו כנראה ניב אחד בזמן הפלישה הדורית; ללא ספק, הדורית יכלה להיבדל עוד יותר לניבים הקלאסים שלה כשהדורים הגיעו למקומם בדרום יוון. לכן יוונית מערבית היא השם המדויק ביותר לניבים הקלאסים.
יוונית טסאקונית, צאצא של הניב הדורי, עדיין מדוברת על ידי תושבים בדרום החוף הארגולי של הפלופונסוס במחוז ארקדיה, ומהווה מקור עניין רב ללשונאים.
קייטי סגל

ביוגרפיה

סגל נולדה בקליפורניה שבארצות הברית לאב יהודי ולאם נוצרייה. אביה, בוריס סגל, מהגר מאוקראינה הסובייטית, היה במאי במקצועו, ונפטר על סט צילומים ב-1981. אימה שרה זווילינג (שם במה: שרה מאקון) הייתה זמרת ומפיקה, והיא נפטרה ממחלת לב ב-1975.

קריירה

בשנים 2005-2002 שיחקה בתפקיד הראשי בקומדיית מצבים, "8 כללים פשוטים" . סגל נתנה קולה בדיבוב הדמות טורנגה לילה בסדרת האנימציה "פיוצ'רמה". 
החל מ-2008 היא מגלמת את אחת הדמויות העיקריות בסדרה "ילדי האנרכיה". על תפקידה בסדרה זו זכתה ב-2010 בפרס גלובוס הזהב בקטגוריית השחקנית הטובה ביותר בסדרת דרמה.
סגל הופיעה גם במספר תפקידי אורח בסדרות "אבודים", "בוסטון ליגל" ,"מופע שנות ה-70" ,"חסרי בושה" ו"ברוקלין 99". 
ב-9 בספטמבר 2014 הוענק לה כוכב בשדרת הכוכבים של הוליווד. 
בשנת 2016 שיחקה בדרמת האיגרוף "להילחם על זה" לצידם של מיילס טלר וארון אקהרט. 
ב-2017 החלה לשחק בסיטקום "קפה ומאפה" בו מככב ג'אד הירש.

חיים אישיים

נישאה חמש פעמים במהלך חייה, כשמאז 2004 נשואה לתסריטאי והבמאי קורט סאטר שגם יצר את "ילדי האנרכיה".
מודול האלסטיות

בהנדסת חומרים, מודול האלסטיות  של חומר או מודול יאנג (על שם תומאס יאנג) הוא היחס בין מאמץ (כוח ליחידת שטח בחומר) למעוות (שינוי בממדי החומר), או בניסוח פשוט יותר ההתנגדות של החומר לשינוי קטן בצורתו באמצעות כוח המופעל עליו, בתחום האלסטי, כלומר התחום בו היחס בין מאמץ למעוות שומר על ליניאריות. בשינוי אלסטי החומר חוזר למצבו המקורי כאשר הכוח מוסר. הדיאגרמה המציגה את היחס בין המאמץ והמעוות מכונה עקומת מאמץ-מעוות (או דיאגרמת מאמץ-מעוות), והיא מציגה את היחס ביניהם בכל תחום נתון (כולל זה שאינו מתחום מודול האלסטיות). במודלים פשוטים של חוזק, הדיאגרמה פשוטה יחסית והחומר מתנהג בצורה עקבית. במודלים מסובכים יותר ובחומרים מורכבים הקשר בין מאמץ למעוות חדל להיות ליניארי. מודול האלסטיות הוא ערך המבטא את הגמישות של החומר.
48 שעות ביממה

תקציר העלילה

נעמי (זרובבלה ששונקין) היא אחות מיילדת ומדריכה בבית החולים הדסה בירושלים. בין תלמידותיה נמצאת ניצולת שואה עם מספר על היד ואחת שחברתה נספתה בשיירת הדסה, אסון שמתואר בסרט.
בעלה של נעמי, דוד, (טולי רביב) הוא מפקד בפלמ"ח. הוא יוצא עם לוחמיו לכבוש מוצב החולש על הדרך לירושלים. הערבים צולפים עליהם אבל הוא מאגף אותם בפעולה נועזת ומחסל אותם בזריקת רימון יד.
נעמי עברה באירופה את תקופת השואה ביחד עם אחיה הקטן אברהם. הם נפרדו בנפולי וכעת מגיע אברהם לנמל חיפה. נעמי מקבלת רשות לקבל את פניו עם ירידתו מהאנייה עם ילדים רבים אחרים.
לאחר הפגישה הנרגשת היא מביאה את אברהם לקיבוץ אלונים וחוזרת עם האמבולנס לירושלים.
בדרך הם מבחינים באיתות מאחד הקיבוצים ומסתבר שיש בו יולדת שחייבים לפנותה במהירות להדסה. האמבולנס נכנס לבית החולים ונעמי ממהרת להתכונן ללידה.
באותו רגע נכנס ג'יפ עם פצוע ונעמי מבחינה שזה דוד. היא מתלבטת אם לעזור לו או להיכנס לחדר לידה ובוחרת באפשרות השנייה. רק לאחר הלידה המוצלחת היא ממהרת למיטתו של דוד שזה עתה יצא מחדר הניתוח ומאושרת להיווכח שהוא בסדר. ברקע נשמע המנון הפלמ"ח מפי הפלמחניקי"ם שהגיעו לעיר.
שאשי קאפור

קריירה

שאשי קאפור החל לשחק בסרטים מגיל צעיר, כבר בשנות ה-40 של המאה ה-20. הסרטים המוקדמים בהם שיחק, בהם Aag (שפירושו "אש") מ-1948 בתפקיד קבאל הצעיר והנווד מ-1951 בו שיחק כראג' הצעיר היו סרטים שביים אחיו הבכור, ראג' קאפור. אך בהמשך דרכו שיחק במגוון רחב מאוד של סרטים, בחלקם לצד אמיטב באצ'אן, שאף הוא נחשב לאחד השחקנים המצליחים בהודו. קאפור שיחק ביותר מ-100 סרטים. בין הבולטים שבהם היו Dharmputra בו שיחק בתפקיד דיליפ ראי, שסימן את הדרך להפיכתו לשחקן מוביל בעל תפקיד ראשי בסרטים, Waqt מ-1965, Aa Gale Lag Jaa (שתורגם לעיתים בעברית ל"חבק אותי, בני") מ-1973, Deewaar מ-1975, Kabhi Kabhie מ-1976, Satyam Shivam Sundaram מ-1978, Shaan מ-1982 ו-Namak Halaal מ-1982.
קאפור הוא שחקן בינלאומי מוכר ולא רק בשל סרטיו הבוליוודיים. הוא שיחק במספר הפקות של מרצ'נט אייבורי כמו Shakespeare Wallah מ-1965, Bombay Talkie מ-1970 ו-Heat and Dust מ-1983 (בעברית הסרט תורגם לחום ואבק או אבק לוהט). בשלוש הפקות אלו הופיעה גם ג'ניפר קנדל, אשתו של קאפור. בנוסף, הוא הופיע בסרטים נוספים בשפה האנגלית, ביניהם: Pretty Polly מ-1967, סידהרתא מ-1972 וסמי ורוזי עושים את זה מ-1987.
בשנת 1980 ייסד שאשי קאפור חברת הפקות משלו, Film Valas, אשר הפיקה 5 סרטים: Junoon ב-1978, Kalyug ו-36 Chowringhee Lane ב-1981, Vijeta ב-1982 ו-Utsav ב-1984. ב-1991, קאפור ביים את הסרט Ajooba בו השתתפו אמיטב באצ'אן עמו שיחק בסרטים רבים ורישי קאפור, אחיינו של שאשי קאפור, בנו של ראג' קאפור ושחקן מצליח בזכות עצמו.
הסרט האחרון שבו הופיע קאפור הוא Side Streets מ-1998. בסרט Jinnah ("ג'ינה"), שעסק במי שנחשב לאבי האומה בפקיסטן, מוחמד עלי ג'ינה, אף הוא מ-1998, השתתף קאפור כמספר.
במהלך הקריירה שלו זכה קאפור במספר פרסים על הישגיו הקולנועיים. בין השאר הוא זכה בפרס ה-Filmfare, אחד מטקסי הפרסים הוותיקים של תעשיית הקולנוע ההודית, לשחקן המשנה הטוב ביותר ב-1976 עבור הסרט Deewaar. הוא זכה בפרס הסרט הטוב ביותר ב-1980 וב-1982 עבור הסרטים Junoon ו-Kalyug שהופקו דרך חברת ההפקות שלו, Film Valas. ב-1986 קאפור זכה בפרס לוטוס הכסף לשחקן הטוב ביותר עבור הסרט New Delhi Times בטקס פרסי הקולנוע ההודי (National Film Awards). קאפור זכה פעמים בפרס BFJA‏ (Bengal Film Journalists' Association Awards) עבור השחקן הטוב ביותר. לראשונה הוא זכה ב-1966 עבור הסרט Jab Jab Phool Khile‏ ובפעם השנייה ב-1989 עבור New Delhi Times.
ב-2009 זכה קאפור, לצד המה מליני, בפרס על מפעל חיים (Lifetime Achievement Award) בפסטיבל הסרטים הבינלאומי של פונה. ב-2010, זכה בפרס מפעל חיים (Filmfare Lifetime Achievement Award) בטקס פרסי Filmfare, אחד מטקסי הפרסים הוותיקים של תעשיית הקולנוע ההודי.
דמיטרי סיפיאגין

ביוגרפיה 

מוצאו ממשפחת האצולה סיפיאגין. אביו סרגיי ספייאגין (1826-1856) נפטר בגיל מאוד צעיר בפרוץ מגפת הטיפוס באודסה. אמו — דריה פרופירייבנה, קרסובסקאיה טרם נישואיה (1835-1877), הייתה נשואה בשנית לנסיך וסילי ואסילייביץ' מצ'רסקי (1830-1880). אחותו אלכסנדרה (1854-1928) הייתה נשואה לאדמירל פ. ו. דובאסוב.
הוא סיים את לימודיו בתחום המשפטי באוניברסיטת סנקט פטרבורג (1876). מאז 1878 נבחר שוב ושוב לשופט בבית המשפט השלום של מחוז וולוקולאמסק; 
ב-1893 — מונה לתפקיד שר רכוש המדינה, מ-1 בינואר 1894 — כיהן כסגן שר הפנים. ב-20 באוקטובר 1899 מונה למנהל משרד ולבסוף ב-26 בפברואר 1900 התמנה לתפקיד שר הפנים, האחראי על כוחות השיטור והכיבוי. בתקופת כהונתו הנהיג צעדי ענישה מחמירים כנגד הפועלים, החקלאים והסטודנטים שנחשדו כחברים בתנועה המהפכנית, הוא הנהיג את מדיניות הרוסיפיקציה בפינלנד.
בתול בן ארבעים

עלילה

אנדי סטיזאר (סטיב קארל) הוא גבר בן 40 שעובד בחנות אלקטרוניקה, לצד חבריו דייוויד (פול רד), קאל (סת' רוגן) וג'יי (רומאני מלכו). הוא גר בדירה לבדו וכתחביב הוא אוסף חוברות קומיקס. כאשר חבריו מגלים כי הוא לא קיים יחסי מין מעולם, הם מחליטים לעזור לו בדרכים מגוונות. בין השאר הם שולחים אותו למפגש "ספיד-דייטינג", מפגישים אותו עם נשים שונות ומאלצים אותו לעבור הסרת שיער במכון יופי.
סטיזאר מנהל באותה תקופה מערכת יחסים עם טריש קינר, אישה בת ארבעים ואם לשלושה ילדים שמתקשים לקבל אותו לחיק משפחתם. אנדי וטריש מחליטים שמערכת היחסים ביניהם תישאר ללא קיום יחסי מין, והחברים של אנדי מתאכזבים. רק בסוף הסרט בני הזוג מקיימים יחסי מין, לאחר שאנדי מתוודה בפני טריש על היותו בתול.

ביקורות ומכירות

הסרט קיבל לרוב תגובות חיוביות וזכה לתשבחות המבקרים. באתר "Rotten Tomatoes" דורג הסרט בניקוד גבוה של 85%.
הסרט זכה להצלחה גם בבתי הקולנוע. בשבוע הראשון להקרנתו דורג בראש שוברי הקופות, עם הכנסות של 21,422,815 דולר. הכנסות הסרט מאז יציאתו ברחבי העולם הן כ-177 מיליון דולר (נכון ל-2011).
רמי סערי

ביוגרפיה

סערי נולד בפתח-תקוה בשנת 1963. בהיותו תינוק עבר עם אמו לבואנוס איירס שבארגנטינה. אביו הצטרף לאם מאוחר יותר וכשהיה סערי בן ארבע שבה המשפחה לישראל. בבואנוס-איירס גדל סערי כילד דו-לשוני, אך עם שובו לישראל חדלה אמו לדבר איתו ספרדית והשפה נשכחה ממנו, דבר שלדבריו הטביע חותם עמוק על חייו.
מגיל צעיר גילה כישורים אינטלקטואלים ונטייה לשפות. סיים את לימודיו בתיכון בסביבות גיל 16 ועד גיוסו לצה"ל התנדב בקיבוץ מעברות.
שלושה חודשים לאחר גיוסו לצבא קיבל פטור משירות מחמת אי-התאמה ונסע לפינלנד, בעקבות אהבתו לשפה הפינית שלמד בעצמו בתקופת התיכון. הוא מוסמך אוניברסיטת הלסינקי בבלשנות שמית ובאורליסטיקה ודוקטור בבלשנות. עבודת הדוקטורט שלו התמקדה בלשון המלטזית, והיא יצאה לאור בספר ששמו "מילות-היחס המלטזיות" (הוצאת כרמל, 2003).
סערי תרגם לעברית עשרות ספרים מאלבנית, מאסטונית, מהונגרית, מטורקית, מיוונית, מספרדית, מפורטוגזית, מפינית ומקטלאנית ובדרך כלל ליווה את תרגומיו במבוא או באחרית דבר לקוראים העבריים. שימש מתרגם הבית של הוצאת כרמל בין השנים 1998 ו-2008, ולמן 2005 עורך את סדרת "צפון" בהוצאת הקיבוץ המאוחד. בין השנים 2003 ו-2006 שימש עורך לאומי של הדפים הישראליים באתר השירה הבינלאומי.
חתן פרס ראש הממשלה לסופרים עבריים בשנים 1996 ו-2004. בשנת 2006 הוענק לו פרס טשרניחובסקי מטעם עיריית תל אביב על תרגומו לספר "פלטרו ואני" מאת חואן רמון חימנס, ובשנת 2007 זכה בפרס שר המדע והתרבות על האנתולוגיה "עמוק בלב היער" משירת סירקה טורקה. בשנת 2010 זכה בפרס אסרף מטעם האקדמיה ללשון העברית על שירתו ועל תרומתו הייחודית להעשרת מאגר הספרות המתורגמת לעברית.
גאורג, מלך סקסוניה

ילדותו

גאורג נולד ב-8 באוגוסט 1832 בדרזדן כבנם של יוהאן, נסיך סקסוניה, ואמליה אוגוסטה, נסיכת בוואריה, בתם של מקסימיליאן הראשון יוזף, מלך בוואריה וקרולינה מבאדן.

תקופת שלטונו

ב-19 ביוני 1902 עלה גאורג לשלטון, לאחר מות אחיו אלברט, מלך סקסוניה. גאורג שכבר היה בן 70, היה מבוגר ודי חולה, ומלך רק שנתיים. בשנת 1903 כפה גאורג על בנו פרידריך אוגוסט להתגרש מאשתו, לאחר שברחה מהבית בזמן ההריון של ילדה האחרון.
ב-15 באוקטובר 1904 מת גאורג בפילניץ, ובמקומו עלה לשלטון בנו פרידריך אוגוסט השלישי, מלך סקסוניה.
צדיק בינו

ביוגרפיה

נולד בבצרה שבעיראק לששון וג'ולייט בינו. בשנת 1950, בהיותו בן שש, עלה עם משפחתו לישראל והיא התיישבה במעברת פרדס כץ. כעבור זמן קצר עברה המשפחה לקריית אונו, שם פתח האב חנות מכולת שכונתית קטנה שאותה ניהל יחד עם אשתו ובסיוע בנו צדיק. 
בינו התגייס לצה"ל ושירת כמכונאי בחיל אוויר. שיחק כקשר בקבוצת הפועל קריית אונו. לאחר שחרורו מצה"ל התקבל לתפקיד זוטר בבנק הפועלים שבו התקדם לדרגת מורשה חתימה, עבר לנהל סניף בבנק לסחר חוץ (לימים הבנק הבינלאומי הראשון), התקדם במהירות בסולם התפקידים בבנק, ובשנת 1978 מונה למנכ"ל הבנק הבינלאומי הראשון. ב-1986 מונה כיו"ר מועצת המנהלים של הבנק. מ-1987 עד 1989 היה מנכ"ל בנק לאומי.
הוא הקים את חברת ההשקעות הפרטית בינו אחזקות שעסקה במימון ובנדל"ן, דרכה הוא מנהל את עסקיו ובה עובדים ילדיו. ב 1989 התמנה להיות נציגו של ג'ק ליברמן בישראל ומטעמו היה אחראי על פעילויות חברת פז. במהלך השנים רכש מניות של חברת "פז", עד שב-1999 צבר מספיק מניות שיקנו לו שליטה בחברה ומאז משמש כיו"ר הדירקטוריון בה.
מ-1995 היה בעל מניות ודירקטור בחברת "רשת", ב-2008 מכר את מניותיו בחברה. ב-1998 רכש יחד עם אברהם ביגר ומשפחת בן-ש"ך 80% מחברת "קניאל" וב-2008 מכר את חלקו לאהוד בן ש"ך. באוגוסט 2006 רכש את בתי הזיקוק באשדוד באמצעות חברת "פז". אחרי רכישת בתי הזיקוק, הנפיק את חברת "פז" בבורסה לניירות ערך בתל אביב.
את חברת פ.י.ב.י. אחזקות, בעלת השליטה בבנק הבינלאומי, רכש ממשפחת ספרא ב-2003. בנוסף שולט בינו, באמצעות הבנק הבינלאומי, ביובנק, בנק מסד ובנק אוצר החייל אותם רכש ב-2006, וכן בבנק פועלי אגודת ישראל, המצוי בבעלות מלאה של הבנק הבינלאומי החל משנת 2010. בנו, גיל, השתלב בתפקידי ניהול בעסקיו.
החל מספטמבר 2016 מכר בינו בהדרגה את מרבית מניותיו ב"פז", ובמרץ 2017 חדל להיות בעל עניין בחברה.
בינו נשוי לאורה ואב לשלושה.
עידן טל

קריירת משחק

טל נולד בבאר שבע לאב יליד עיראק, ולאם ילידת מרוקו, וגדל במעלה אפרים, משם עבר עם משפחתו לגבע בנימין והתחנך בירושלים. בגיל 11 החל לשחק כדורגל במחלקת הנוער של מועדון הפועל ירושלים, ולאחר מכן עלה לקבוצת הבוגרים והחל את הקריירה המקצוענית שלו.
בינואר 1997 עבר לשחק בקבוצת מכבי פתח תקווה מליגת העל, ובאמצע עונת 1998/1999 הושאל לחצי עונה להפועל תל אביב. במחזור ה-20 כבש את שער הניצחון מול בית"ר ירושלים, שהיה לשערו הראשון בקבוצה. טל הבקיע 2 שערים בליגה במדי הפועל תל אביב, והוסיף 2 שערים במסגרת גביע המדינה, כולל ברבע הגמר מול הפועל כפר סבא, ובתום העונה זכה עם הקבוצה בתואר ראשון בקריירה, לאחר ניצחון על בית"ר ירושלים בגמר הגביע.
בשנת 1999 החל טל לשחק באירופה, כאשר עבר למרידה מהליגה השנייה בספרד, למשך עונה אחת. לאחר מכן עבר לאנגליה, וחתם בקבוצת אברטון מהפרמייר ליג, שם שיחק במשך שנתיים וחצי, ולאחר מכן חזר לספרד וחתם בקבוצת ראיו ואיקאנו מהליגה הראשונה, שם שיחק כחצי עונה ולא הצליח לסייע לקבוצה להינצל מירידה לליגה השנייה.
לקראת עונת 2003/2004 שב לשחק בליגה הישראלית ועבר למכבי חיפה, עמה זכה בשלוש אליפויות רצופות. בשנייה מביניהן, בעונת 2004/2005, כבש 13 שערים וזכה בתואר כדורגלן העונה מטעם עיתון מעריב. לקראת עונת 2006/2007 חתם בבולטון וונדררס מהפרמייר ליג, ושם שיחק במשך עונה אחת.
ב-7 ביולי 2007 חזר שוב לישראל, וחתם בבית"ר ירושלים, ובכך עורר כעס מצידם של אוהדי קבוצת מכבי חיפה, כיוון ששבועות לפני הצטרפותו לבית"ר התאמן עם מכבי חיפה והודיע כי הוא מעוניין לשוב ולשחק בקבוצה. באותה עונה זכה טל עם בית"ר בדאבל, ובעונה שלאחר מכן זכה עמה בגביע המדינה, לאחר שהצטיין במשחק הגמר מול מכבי חיפה. בעונה שלאחר מכן זכה עם הקבוצה גם בגביע הטוטו.
ב-8 ביולי 2011 חתם טל על חוזה לשלוש שנים בקבוצת נעוריו הפועל ירושלים, העולה החדשה לליגה הלאומית. סוכם כי בתום תקופת החוזה יצטרף טל לצוות המקצועי בקבוצה. ב-8 באפריל 2012 נקנס והושעה על ידי קבוצתו עד לסיום העונה בעקבות תקרית במהלך אימון בה התחצף למאמנו לופא קדוש. טל המשיך לשחק עוד עונה אחת בהפועל ירושלים, ובקיץ 2013 פרש ממשחק פעיל ומונה למאמן הקבוצה.

נבחרת ישראל

לזכותו של טל 69 הופעות במדי נבחרת ישראל, בהן כבש חמישה שערים. ב-19 בפברואר 1998 ערך את הופעת הבכורה שלו בנבחרת, במשחק ידידות מול נבחרת טורקיה. טל השתתף במשחקי הפלייאוף מול נבחרת דנמרק על העלייה ליורו 2000, ולאחר מכן היה שחקן קבוע בסגל הנבחרת במשחקי מוקדמות מונדיאל 2002, מוקדמות יורו 2004, מוקדמות מונדיאל 2006, ואת משחקו האחרון בנבחרת ערך ב-8 בספטמבר 2007, במשחק מול נבחרת אנגליה באצטדיון ומבלי, במסגרת מוקדמות יורו 2008.

לאחר הפרישה

ב-30 ביוני 2013 מונה טל למאמן קבוצת נעוריו, הפועל ירושלים. כעבור פחות מחצי שנה, ב-4 בדצמבר, סיים את תפקידו בקבוצה. בשנת 2016 החל ללמד חינוך גופני בישיבה תיכונית קריית נוער ירושלים שבשכונת בית וגן. כיום מתגורר טל ברמת שרת שבירושלים.
ב-2018 פורסם שהחל תהליך של חזרה בתשובה והתקרבות לדת.